### NN 41/2019 (24.4.2019.), Statut Stranke za narod

POLITIČKE STRANKE

850

Na temelju članka 10. Zakona o političkim strankama osnivački sabor političke stranke pod nazivom STRANKA ZA NAROD (u daljnjem tekstu: Stranka), održan 4. veljače 2019. godine u Zagrebu, donio je

STATUT

STRANKE ZA NAROD

1. SADRŽAJ STATUTA

Članak 1.

Ovim se statutom uređuje pravni status, naziv, sjedište i znak te predstavljanje i zastupanje, područje, ciljevi, načela i način djelovanja Stranke, njezino članstvo, oblici organiziranja i unutarnje ustrojstvo (upravna tijela, način njihova izbora i razrješenja, trajanje mandata, način odlučivanja), sredstva za rad, prestanak, postupak s imovinom u slučaju prestanka te ostala pitanja značajna za rad Stranke.

2. OPĆE ODREDBE

Članak 2.

Naziv Stranke glasi: Stranka Za Narod.

Skraćeni naziv Stranke glasi: SZN.

Sjedište Stranke je u Zagrebu.

Članak 3.

Stranka je pravna osoba i upisuje se u registar političkih stranaka pri nadležnom tijelu Republike Hrvatske. Lokalne organizacije Stranke nemaju status pravnih osoba.

Članak 4.

Stranka djeluje na području Republike Hrvatske. Stranka djeluje i u inozemstvu u okvirima pravnog poretka odnosne strane države.

Članak 5.

Stranku predstavlja i zastupa Predsjednik Stranke. U njegovoj odsutnosti Stranku predstavlja i zastupa Dopredsjednik Stranke kojeg odredi Predsjednik. Ako je Predsjednik spriječen odrediti osobu koja će ga zamjenjivati, umjesto njega će to učiniti Predsjedništvo Stranke.

Članak 6.

Rad Stranke i njezinih tijela je javan. Javnost se sa zasjedanja pojedinih tijela Stranke odlukom odnosnih tijela može isključiti ako je to nužno radi čuvanja podataka važnih za uspješno djelovanje Stranke. Putem sredstava javnog informiranja javnost se redovito obavještava o radu i političkim stajalištima Stranke.

Članak 7.

Stranka ima svoj znak kojega čini velikim crvenim slovima napisan skraćeni naziv Stranke unutar bijelog kruga oko kojega je opisana plava podebljana kružnica. Stranka ima svoj pečat okrugla oblika. U gornjoj polovici oboda ispisano je velikim slovima: STRANKA ZA NAROD. U donjoj polovici oboda ispisan je naziv sjedišta stranke: Zagreb. U sredini se nalazi znak Stranke. Ustrojstveni oblici stranke maju svoj pečat. Pečat ustrojstvenog oblika istovjetan je pečatu Stranke s tim da je u donjoj polovici oboda ispisan naziv odgovarajućeg ustrojstvenog organizacijskog oblika i mjesto njegovog sjedišta.

3. CILJEVI I NAČIN DJELOVANJA

Članak 8.

Stranka je samostalna politička stranka slobodnih i ravnopravnih članova okupljenih oko Temeljnih načela i ideje da je Hrvatskoj neophodna stranka

• vođena neovisnim i stručnim ljudima,

• kao glasilo svih slojeva društva i šire narodne mase,

• osnovana radi preuređenja Hrvatske kao pravne i pravedne, sigurne i slobodne države u ulozi vodećeg elementa u Europi sa izvanrednim doprinosom u moralnom, znanstvenom i mirotvornom smislu s ciljem dugoročnog opstanka hrvatskog naroda i održivog razvoja hrvatske države.

Stranka svoje ciljeve ostvaruje demokratskim putem te putem svih načina koji su dopušteni zakonima Republike Hrvatske.

4. ČLANSTVO

Članak 9.

Članom Stranke može postati svaki punoljetni, poslovno sposoban državljanin Republike Hrvatske koji dobrovoljno potpiše pristupnicu i time potvrdi da je upoznat sa Statutom i Temeljnim načelima Stranke, da ih prihvaća te da prihvaća prava i obaveze člana Stranke. Potpisana pristupnica smatra se zahtjevom za primitak u članstvo.

Odluku o primanju u članstvo donosi Ogranak na čijem području djeluje osoba koja želi postati članom Stranke, a ako na tom području nije uspostavljen Ogranak odluku donosi Županijsko vijeće. Ako na tom području nije uspostavljeno ni Županijsko vijeće tada odluku donosi Predsjedništvo Stranke.

U Stranku se ne će primiti osoba za koju Predsjedništvo Stranke procjeni da iz njezina prijašnjega života i rada proizlazi da će djelovati suprotno Temeljnim načelima i Statutu Stranke ili da bi njezinim učlanjenjem bio narušen ugled Stranke.

Stranka vodi registar članova čiji sadržaj propisuje Predsjedništvo. Za registar članova odgovoran je blagajnik Stranke. Svi Ogranci vode lokalni registar članova koji djeluju u njoj.

Članak 10.

Član Stranke ima pravo 1) sudjelovati u radu Stranke i njezinih tijela 2) birati i biti biran u tijela Stranke 3) svojim prijedlozima sudjelovati u oblikovanju politike Stranke 4) biti informiran o aktivnostima, stajalištima i odlukama Stranke.

Članak 11.

Član Stranke dužan je 1) poštivati i promicati Temeljna načela Stranke 2) pridržavati se Statuta Stranke 3) provoditi odluke Stranke te odgovorno obavljati povjerene i preuzete zadatke 4) svojim djelovanjem i ponašanjem čuvati i promicati ugled i interese Stranke 5) čuvati poslovnu tajnu 6) redovito plaćati članarinu.

Članak 12.

Članstvo u Stranci prestaje 1) istupanjem iz Stranke na temelju pisane izjave člana 2) isključenjem iz Stranke 3) učlanjenjem u drugu političku stranku ili kandidiranjem na listi druge političke stranke, odnosno na nezavisnoj listi bez prethodne pisane suglasnosti Predsjedništva Stranke 4) smrću.

Članak 13.

Protiv člana koji svojim djelovanjem i ponašanjem ne poštuje Temeljna načela i Statut Stranke ili na bilo koji drugi način narušava interese i ugled Stranke može se pokrenuti stegovni postupak koji se pokreće na zahtjev Predsjedništva Ogranka kojoj član pripada, pripadajućeg Županijskog vijeća ili Predsjedništva Stranke.

U stegovnom postupku mogu se izreći sljedeće mjere 1) opomena 2) isključenje iz stranke.

Stegovni postupak provodi i stegovnu mjeru izriče Stegovno povjerenstvo stranke koje je dužno razmotriti postupak člana te omogućiti članu protiv kojega se provodi stegovni postupak da se izjasni o svemu za što ga se tereti. Svaki član ima pravo na žalbu protiv izrečene stegovne mjere. O žalbi odlučuje Predsjedništvo Stranke. Stegovno povjerenstvo ima 3 člana i imenuje ga Predsjedništvo Stranke. Nakon završetka postupka Stegovno povjerenstvo se raspušta. Stegovno povjerenstvo se smatra privremenim radnim tijelom.

5. USTROJSTVO STRANKE

Ogranak

Članak 14.

Ogranak je temeljna ustrojbena jedinica Stranke koju osnivaju i čine članovi na području jedinice lokalne samouprave sa statusom grada, općine ili gradske četvrti Grada Zagreba. Jedan ogranak mora imati najmanje tri (3) člana.

Članak 15.

Tijela Ogranka su Sabor Ogranka i Predsjedništvo Ogranka.

Članak 16.

Sabor Ogranka čine svi članovi Stranke koji pripadaju području na kojem Ogranak djeluje. Sabor saziva predsjednik Ogranka a mogu ga sazvati i Predsjedništvo Ogranka, pripadajuće Županijsko vijeće, Predsjedništvo ili Predsjednik Stranke.

Sabor Ogranka 1) bira i razrješava predsjednika i Predsjedništvo Ogranka 2) razmatra političku situaciju u državi i području na kojemu djeluje 3) utvrđuje političke smjernice za rad Ogranka te razmatra i ocjenjuje rad članova i tijela Ogranka 4) saziva se po potrebi, a najmanje jednom godišnje.

Članak 17.

Predsjedništvo Ogranka čine predsjednik Ogranka, dopredsjednik i tajnik Ogranka. Predsjednik Ogranka saziva sastanke Predsjedništva Ogranka, predstavlja Stranku na svom području i predvodi rad Ogranka. Predsjednika zamjenjuje i u radu mu pomaže dopredsjednik Ogranka. Tajnik vodi upravno-tehničke i materijalno-financijske poslove Ogranka.

Zadaće Predsjedništva Ogranka su 1) provođenje politike Stranke na području Ogranka 2) raspravljanje o političkim problemima i zauzimanje stajališta o političkim pitanjima u okviru svojega djelokruga 3) predlaganje i biranje predstavnika Ogranka za izbor u viša tijela Stranke, u skladu sa Statutom 4) predlaganje kandidata za izbor u tijela lokalne samouprave na području Ogranka 5) provođenje izborne kampanje za sve izbore na području Ogranka, u skladu s uputama viših tijela Stranke 6) osnivanje stručnih odbora za proučavanje pojedinih pitanja na području Ogranka 7) podnošenje izvještaja višim tijelima Stranke o političkoj situaciji i aktivnostima Stranke na području Ogranka. Predsjedništvo Ogranka sastaje se po potrebi, a najmanje jednom mjesečno.

Predsjedništvo Ogranka pravovaljano odlučuje ako je na sjednici nazočna natpolovična većina njegovih članova, a odluke donosi natpolovičnom većinom glasova nazočnih članova, ako ovim Statutom ili drugim propisom nije drukčije određeno.

Županija

Članak 18.

Stranačka tijela na području jedne županije su Županijski sabor i Županijsko Vijeće.

Članak 19.

Županijski sabor čine svi članovi Stranke koji pripadaju području jedne županije. Županijski sabor saziva predsjednik Županijskog vijeća ili povjerenik Stranke za županiju, a dužan ga je sazvati po potrebi samostalno, na zahtjev Predsjedništva Stranke ili Predsjednika Stranke, ali najmanje jednom godišnje.

Članak 20.

Članovi Stranke na području jedne županije osnivaju Županijsko vijeće, uz uvjet da je na području županije osnovano najmanje 3 ogranka. U Gradu Zagrebu članovi osnivaju Gradsko vijeće Grada Zagreba koje ima status Županijskog vijeća te za kojega vrijede sve odredbe ovoga Statuta koje se odnose na Županijska vijeća.

Predsjednik, dopredsjednik i tajnik Županijskog vijeća biraju se i razrješuju na Županijskom saboru. U županiji u kojoj Županijsko vijeće nije osnovano ili je raspušteno Predsjedništvo Stranke imenuje povjerenika Stranke koji za cilj ima u što kraćem roku stvoriti uvjete za osnivanje Županijskog vijeća.

Članak 21.

Županijsko vijeće čine predsjednik Županijskog vijeća i svi predsjednici ogranaka na području županije, između kojih se bira dopredsjednik i tajnik Županijskog vijeća koje predsjednik predlaže a sabor potvrđuje.

Predsjednik Županijskog vijeća saziva sastanke vijeća, predvodi njegov rad i predstavlja Stranku na svom području. Predsjednika zamjenjuje i u radu mu pomaže dopredsjednik Županijskog vijeća. Tajnik vodi upravno-tehničke i materijalno-financijske poslove Županijskog vijeća.

Županijsko vijeće 1) provodi politiku Stranke na području županije u kojoj djeluje 2) raspravlja o političkim problemima i zauzima stajališta o političkim pitanjima u okviru svojega djelokruga 3) provodi odluke viših tijela Stranke 4) daje smjernice i usklađuje rad Ogranaka 5) utvrđuje kandidate za izbor u predstavnička tijela županije u kojoj djeluje 6) predlaže Predsjedništvu Stranke kandidate za Hrvatski sabor 7) osniva stručne odbora za proučavanje pojedinih pitanja na području županije u kojoj djeluje 8) izvještava viša tijela Stranke o političkoj situaciji i aktivnostima Stranke na području županije u kojoj djeluje 9) obavlja i ostale poslove određene ovim Statutom ili drugim propisom.

Županijsko vijeće sastaje se po potrebi, a najmanje jednom mjesečno i pravovaljano odlučuje ako je na sjednici nazočna natpolovična većina njegovih članova, a odluke donosi natpolovičnom većinom glasova nazočnih članova, ako ovim Statutom ili drugim propisom nije drukčije određeno.

Veliki sabor

Članak 22.

Veliki sabor Stranke najviše je tijelo Stranke, a čine ga svi članovi dok broj članova ne prijeđe 300 članova, a nakon toga čine ga svi predsjednici Organaka ili izaslanici izabrani u Ograncima Stranke. Veliki sabor redovito zasjeda najmanje jednom u četiri godine. Veliki sabor saziva Predsjedništvo Stranke na svoju inicijativu.

Članak 23.

Veliki sabor 1) bira i razrješava Predsjednika i potvrđuje Predsjedništvo Stranke na prijedlog predsjednika 2) utvrđuje politiku i ciljeve Stranke 3) donosi i mijenja Statut i Program – Temeljna načela Stranke.

Članak 24.

Veliki sabor Stranke pravovaljano odlučuje ako je na njemu nazočna natpolovična većina članova, odnosno verificiranih izaslanika, a odluke donosi natpolovičnom većinom glasova nazočnih članova, odnosno verificiranih izaslanika.

Predsjedništvo

Članak 25.

Predsjedništvo Stranke je vrhovno izvršno-političko tijelo Stranke koje 1) provodi i osigurava provedbu političkih smjernica Stranke te odluka Velikog sabora 2) analizira političko stanje u zemlji i inozemstvu te u skladu s time utvrđuje djelatnosti koje je potrebno poduzeti za ostvarenje političkih ciljeva Stranke 3) daje političke ocjene i utvrđuje politička stajališta Stranke 4) saziva Veliki sabor 5) odlučuje o materijalno-financijskom poslovanju Stranke 6) odlučuje o promjeni adrese sjedišta Stranke 7) osniva stručne odbore i radna tijela prema potrebi te im određuje sastav i zadaću 8) određuje iznos članarine za svaku tekuću godinu 9) prati i usklađuje rad Županijskih vijeća 10) potvrđuje sve ustrojbene oblike Stranke koji su propisani Statutom Stranke 11) donosi izborni program i strategiju Stranke te utvrđuje kandidate Stranke za zastupnike u Hrvatskom saboru 12) donosi poslovnike o radu svih tijela Stranke te izborne i kandidacijske pravilnike za izbor svih tijela Stranke 13) ocjenjuje statutarnost odluka drugih tijela Stranke 14) raspušta Županijska vijeća i Ogranke 15) donosi odluke o suradnji s drugim političkim organizacijama, društvima ili pojedincima 16) donosi odluke o međunarodnom djelovanju Stranke te udruživanju Stranke u međunarodne političke organizacije i saveze 17) obavlja i ostale poslove određene ovim Statutom ili drugim propisom.

Članak 26.

Predsjedništvo Stranke čine Predsjednik Stranke, glasnogovornik, tajnik i blagajnik. Na prijedlog Predsjednika Stranke, Veliki Sabor bira i razrješava glasnogovornika, tajnika i blagajnika.

Na prijedlog Predsjednika Stranke, Predsjedništvo može kooptirati nove članove iz redova Stranke koji se ukažu važnim za rad Stranke. Ukupan broj članova Predsjedništva mora biti neparan i ne smije biti veći od sedam (7).

Članak 27.

Sjednice Predsjedništva Stranke saziva i vodi Predsjednik Stranke. Predsjedništvo Stranke održava svoje sjednice po potrebi, a u pravilu jednom mjesečno. Predsjednik Stranke dužan je sazvati sjednicu Predsjedništva Stranke na zahtjev najmanje polovine njegovih članova, a u protivnom to će učiniti sami podnositelji zahtjeva. Predsjedništvo Stranke pravovaljano odlučuje ako je na sjednici nazočna natpolovična većina njegovih članova, a odluke donosi natpolovičnom većinom glasova nazočnih članova, ako ovim Statutom ili drugim propisom nije drukčije određeno.

Predsjednik

Članak 28.

Predsjednik Stranke 1) predstavlja i zastupa Stranku te odgovara za njezin rad 2) vodi politiku Stranke u skladu s Temeljnim načelima i odlukama središnjih tijela Stranke 3) podnosi izvješće o radu Velikom saboru Stranke 4) saziva i vodi sjednice Predsjedništva Stranke i brine se za provedbu njegovih odluka 5) zauzima politička stajališta o tekućim političkim pitanjima, ako to nije u djelokrugu drugih tijela Stranke ili ta druga tijela o tom pitanju nisu još zauzela stajališta 6) zahtijeva podnošenje izvješća od podređenih mu tijela i dužnosnika Stranke o njihovu radu i daje im potrebne upute i naloge radi poboljšavanja njihova rada 7) potpisuje odluke, zaključke i ostale akte koje donose Predsjedništvo i Veliki sabor Stranke 8) obavlja i ostale poslove određene zakonom, ovim Statutom ili drugim propisom.

Glasnogovornik

Članak 29.

Glasnogovornik je po ustroju istovremeno i dopredsjednik i 1) priprema zauzimanje političkih stavova Stranke u ime stručnih odbora i posebno se brine o ostvarivanju politike Stranke na svim ustrojbenim razinama 2) proučava, razvija i produbljuje političku misao Stranke i s rezultatima svoga rada upoznaje ostale dužnosnike i člane stranke 3) povezuje se s drugim političkim strankama, udrugama i pojedincima radi ostvarivanja političkih stajališta Stranke, a u dogovoru s Predsjednikom Stranke 4) prema potrebi Stranke, u javnosti predstavlja politička stajališta Stranke 5) obavlja i ostale poslove prema potrebi Stranke.

Tajnik

Članak 30.

Tajnik Stranke je po ustroju istovremeno i dopredsjednik i 1) organizira i koordinira rad svih operativnih tijela Stranke 2) usko surađuje s Predsjednikom i ostalim visokim dužnosnicima Stranke i pomaže im u njihovom djelovanju 3) organizira, koordinira i upravlja poslovima Tajništva Stranke 4) usklađuje rad lokalnih organizacija Stranke 5) obavlja administrativne i ostale poslove Stranke prema potrebi.

Blagajnik

Članak 31.

Blagajnik Stranke vodi središnji registar članova stranke i evidenciju plaćenih članarina za cijelu Stranku. Blagajnik vodi i osigurava vođenje materijalnog i financijskog poslovanja Stranke u skladu sa zakonskim propisima. Za svoj rad Blagajnik odgovara Predsjedništvu i Velikom Saboru izvještajem na svakom sastanku.

Dopredsjednik

Članak 32.

Dopredsjednici Stranke 1) pomažu Predsjedniku Stranke u obavljanju poslova iz njegova djelokruga i obavljaju poslove koje im on povjeri 2) zamjenjuju Predsjednika Stranke kad ih Predsjednik za to ovlasti ili kad Predsjednik nije u mogućnosti obavljati svoju dužnost.

Odbori

Članak 33.

Radi sveobuhvatnog razmatranja svih područja društvenog života, rješavanja specifičnih problema i promicanja politike Stranke u svim društvenim slojevima, mogu organizirati u odbori (pravosudni, gospodarski, sigurnosni i sl.) kao zasebne organizacijske cjeline na svim razinama ustroja. Odluku o osnivanju odbora donosi Predsjedništvo Stranke. Odbori sami izrađuju pravila o svomu radu i ustrojstvu, a ta pravila potvrđuje Predsjedništvo Stranke.

6. IZBOR I OPOZIV TIJELA

Članak 34.

Sva tijela i dužnosnici Stranke biraju se na mandatno razdoblje od četiri godine. Tijelo koje vrši izbor pojedinih tijela ili dužnosnika prethodno odlučuje hoće li glasovanje biti javno ili tajno. Svaki se član Stranke može kandidirati za dužnosnička mjesta i članstvo u tijelima Stranke u skladu sa statutom i s kandidacijskim pravilnikom kojeg donosi Predsjedništvo Stranke. Postupak i način provođenja unutarstranačkih izbora za sva tijela i dužnosnike Stranke uređuje se izbornim pravilnikom koje donosi Predsjedništvo Stranke.

Članak 35.

Tijela i dužnosnike Stranke može opozvati tijelo koje ih je izabralo i prije isteka mandata ako ne ispunjavaju svoje dužnosti ili rade suprotno interesima Stranke. Predsjedništvo Stranke može raspustiti i opozvati svako ustrojstveno tijelo i svakog dužnosnika Stranke ako ne ispunjavaju svoje dužnosti ili rade suprotno interesima Stranke.

7. MATERIJALNA I FINANCIJSKA SREDSTVA

Članak 36.

Stranka je neprofitna organizacija, čija sredstva služe isključivo ostvarivanju njezinih političkih ciljeva. Stranka se financira od članarina, dobrovoljnih priloga, izdavačke djelatnosti, prodaje propagandnog materijala, organizacije manifestacija i ostalih zakonom dopuštenih izvora.

8. PRESTANAK RADA STRANKE

Članak 37.

Stranka prestaje s radom i postojanjem odlukom Velikog sabora donesenom dvotrećinskom većinom ukupnog broja članova ili u slučajevima kada to određuje zakon. Odlukom o prestanku rada Veliki sabor će odlučiti o imovini Stranke, a na prijedlog Predsjedništva.

9. ZAVRŠNE ODREDBE

Članak 38.

Svi akti Stranke moraju biti u suglasju sa Statutom, a akti nižih tijela i dužnosnika sa Statutom i s aktima viših tijela i dužnosnika Stranke. Svaki član dužan je držati se Statuta i poštivati odluke nadležnih tijela i dužnosnika. Sve odluke i drugi akti nadležnih tijela i dužnosnika stupaju na snagu danom donošenja, osim ako u njima nije drukčije određeno.

Članak 39.

Poslovnom tajnom Stranke osobito se smatraju: 1) isprave i osobni podaci o članovima te dokumentacija o njihovom političkom djelovanju, osim onih isprava, podataka i dokumenata koje je Stranka prema postojećim zakonodavnim propisima dužna iskazati te onih za čiju je objavu Predsjedništvo Stranke dalo odobrenje temeljem prethodnog pristanka člana; 2) isprave, podaci i dokumentacija koje Stranka ima o drugim osobama ili institucijama s kojima surađuje, osim onih za čiju je objavu Predsjedništvo dalo prethodno pisano odobrenje. Poslovnom tajnom smatraju se i druge isprave i podaci vezani uz rad i političko djelovanje Stranke čije bi priopćavanje bilo protivno interesima i uspješnom obavljanju službenih poslova, o čemu odlučuje Predsjedništvo Stranke. Svaki član je dužan držati se obaveze čuvanja poslovne tajne. U slučaju odavanja poslovne tajne može se pokrenuti stegovni postupak koji se pokreće na zahtjev Predsjedništva Ogranka kojoj član pripada, pripadajućeg Županijskog vijeća ili Predsjedništva Stranke.

Članak 40.

Prijedloge za izmjene i dopune ili donošenje novog Statuta Stranke mogu dati Predsjednik i Predsjedništvo Stranke. Ovaj Statut stupa na snagu i primjenjuje se danom njegova usvajanja na osnivačkom saboru Stranke.

Zagreb, 4. veljače 2019.

Predsjednik
 Dražen Pehar, v. r.